# Princip for kommunikation

## Formål

Formålet med Blåvandshuk og Janderups Skoles princip for kommunikation er at skabe et bæredygtigt grundlag for en god dialog mellem skole og hjem og en ensartet kommunikation i hele organisationen i forhold til, hvad der kommunikeres hvor. Både ledelse, administration, pædagogisk personale, forældre og elever skal let kunne orientere sig i skolens daglige arbejde.

Vi ønsker:

* At kommunikationen mellem skole og hjem foregår gennem Aula, telefonisk eller gennem uformelle og formelle samtaler med forældre. Dialogen er vores vigtigste samarbejdsredskab, og forældre opfordres altid til at kontakte elevens lærere og pædagoger direkte, hvis der er noget, man er i tvivl om eller undrer sig over.
* At kommunikation mellem skole og hjem opleves som ligeværdigt, anerkendende, åbent og respektfuldt af alle parter.
* At skolens personale og forældrene ses som rollemodeller for eleverne og det forventes, at der ikke tales negativt om skolen eller andre i elevernes påhør.
* At det skal være let for forældre at orientere sig om deres barns skoledag.

## Skolens ansvar

* Lærere og pædagoger betragter alle forældre som en ressource i deres barns læring og udvikling og arbejder på at opbygge en tillidsfuld relation. Lærere og pædagoger tager det professionelle ansvar og inddrager forældrenes viden og perspektiver.
* Skolen går i dialog med forældrene hurtigst muligt, hvis der opstår faglige eller trivselsmæssige udfordringer med eleven.
* AULA bruges som primær kommunikationsplatform og skolen inviterer til skole-hjem-samtaler, fællesmøder samt forældremøder via AULA.
* Skolens personale følger op inden for tre arbejdsdage, når der modtages forældrehenvendelser på AULA.
* Skolen sikrer den fornødne hjælp til at alle forældre kan benytte AULA aktivt.

## Forældrenes ansvar

* Deltager i forældremøder og samtaler.
* Forældre holder sig ajour på AULA/Meebook og kontakter hovedsageligt skolens ansatte herigennem.
* Forældre orienterer barnets kontaktlærer, hvis der opstår væsentlige forhold i familien, som har betydning barnets skolegang eller trivsel.
* Ved ønske om telefonisk kontakt til en lærer eller pædagog, skriver forældrene til medarbejderen på AULA og beder om atblive kontaktet telefonisk. Alternativt kontaktes skolens kontor på tlf. 79947399.
* Forældre kan altid rette henvendelse til skoleledelsen eller skolebestyrelsen, hvis de har behov for det.
* Forældre opfordres til at have en åben og direkte dialog med hinanden på tværs af årgangen.

## Elevens ansvar

* Eleverne kommunikerer respektfuldt til og om hinanden og medarbejderne på skolen.

Vedtaget i skolebestyrelsen den 14. januar 2025